title: Komisijas Īstenošanas regula (ES) 2018/252 (2018. gada 19. februāris) par ārkārtas tirgus atbalsta pasākumiem mājputnu audzēšanas nozarei Francijā

text:
               20.2.2018

               LV

               Eiropas Savienības Oficiālais Vēstnesis

               L 46/1

         KOMISIJAS ĪSTENOŠANAS REGULA (ES) 2018/252
   (2018. gada 19. februāris)
   par ārkārtas tirgus atbalsta pasākumiem mājputnu audzēšanas nozarei Francijā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 220. panta 1. punkta a) apakšpunktu,
   tā kā:

               (1)

               Laikā no 2016. gada 1. decembra līdz 2017. gada 30. jūnijam Francija apstiprināja un paziņoja daudzus augsti patogēnās H5 apakštipa putnu gripas uzliesmojumus. Francijā kopumā tika apstiprināti 486 uzliesmojumi. Gripa ir skārusi pīles, zosis, tītarus, pērļvistas, paipalas un Gallus domesticus sugas cāļus, vistiņas, gailēnus, kapaunus, nobarojamās vistas, jaunvistas un dējējvistas.

               (2)

               Francija nekavējoties efektīvi veica visus nepieciešamos dzīvnieku veselības un veterināros pasākumus, kas prasīti saskaņā ar Padomes Direktīvu 2005/94/EK (2).

               (3)

               Konkrētāk, Francija atbilstīgi Komisijas Īstenošanas lēmumiem (ES) 2017/247 (3), (ES) 2017/417 (4), (ES) 2017/554 (5), (ES) 2017/696 (6), (ES) 2017/780 (7) un (ES) 2017/1139 (8) īstenoja kontroles, monitoringa un profilakses pasākumus un izveidoja aizsardzības zonas un uzraudzības zonas (turpmāk “reglamentētās zonas”). Lai kontrolētu un nepieļautu slimības izplatīšanos, Francija ieviesa divus pasākumu kopumus; pirmais attiecās uz mājputnu audzēšanas saimniecībām, kas atrodas reglamentētajās zonās, kuras noteiktas pēc augsti patogēnās H5 apakštipa putnu gripas uzliesmojuma, un tajā ietilpa putnu pārvietošanas ierobežojumi, aizliegums ievietot putnus saimniecībā un pagarināti karantīnas periodi, bet otrajā – vēl viens karantīnas perioda pagarinājums pīļu un zosu audzēšanas saimniecībās, kas atrodas 2017. gada 31. martā pastāvošajās reglamentētajās zonās, un aizliegums līdz 2017. gada 28. maijam ievietot tajās putnus.

               (4)

               Francijai, piemērojot minētos pasākumus, izdevās ierobežot slimības izplatīšanos un to izskaust. Savienības un valsts mēroga dzīvnieku veselības un veterinārie pasākumi visās attiecīgajās saimniecībās tika piemēroti līdz 2017. gada 29. septembrim.

               (5)

               Francija ir informējusi Komisiju par to, ka nepieciešamie dzīvnieku veselības un veterinārie pasākumi, kurus piemēroja, lai ierobežotu slimības izplatīšanos un to izskaustu, ir ietekmējuši ļoti daudzus operatorus un ka minētie operatori ir cietuši ienākumu zaudējumus, par kuriem nav tiesību uz Savienības finansiālo ieguldījumu saskaņā ar Eiropas Parlamenta un Padomes Regulu (ES) Nr. 652/2014 (9).

               (6)

               2017. gada 12. aprīlī, 3. augustā un 13. novembrī Komisija atbilstīgi Regulas (ES) Nr. 1308/2013 220. panta 3. punktam saņēma oficiālus Francijas pieprasījumus daļēji finansēt dažus ārkārtas pasākumus.

               (7)

               Dzīvnieku veselības un veterināro pasākumu piemērošanas rezultātā tika pagarināti karantīnas periodi, aizliegta putnu ievietošana un ierobežota putnu pārvietošana visa veida mājputnu audzēšanas saimniecībās, kas atrodas reglamentētajās zonās, kuras noteiktas pēc augsti patogēnās H5 apakštipa putnu gripas uzliesmojumiem. Minētais attiecās uz šādām sugām: pīles, zosis, tītari, pērļvistas, paipalas un Gallus domesticus sugas cāļi, vistiņas, gailēni, kapauni, nobarojamās vistas, jaunvistas un dējējvistas. Tas ir novedis pie mājputnu produkcijas zaudējumiem šajās saimniecībās. Tāpēc ir lietderīgi šos zaudējumus kompensēt.

               (8)

               Dzīvnieku veselības un veterināro pasākumu piemērošanas rezultātā līdz 2017. gada 28. maijam bija aizliegta pīļu un zosu ievietošana visās saimniecībās, kas atrodas reglamentētajās zonās. Tas ir novedis pie mājputnu gaļas produkcijas zaudējumiem šajās pīļu un zosu audzēšanas saimniecībās. Tāpēc ir lietderīgi šos zaudējumus kompensēt.

               (9)

               Saskaņā ar Regulas (ES) Nr. 1308/2013 220. panta 5. punktu Savienības daļējais finansējums jāpiešķir 50 % apmērā no Francijas segtajiem izdevumiem par ārkārtas tirgus atbalsta pasākumiem. Maksimālais daudzums, par kuru var piešķirt finansējumu saistībā ar katru ārkārtas tirgus atbalsta pasākumu, Komisijai būtu jānosaka pēc saņemtā Francijas pieprasījuma rūpīgas pārbaudes.

               (10)

               Lai novērstu pārmērīgas kompensācijas risku, daļējā finansējuma vienotajai likmei būtu jābalstās uz tehniskiem un ekonomiskiem pētījumiem vai grāmatvedības dokumentiem, un tā būtu jānosaka katrai dzīvnieku un produktu kategorijai atbilstošā līmenī atkarībā no sugas un atkarībā no audzēšanas metodes (audzēšana standarta apstākļos, audzēšana brīvās turēšanas apstākļos, sertificēta audzēšana saskaņā ar valsts mēroga shēmu, sertificēta audzēšana saskaņā ar Label Rouge shēmu, audzēšana saskaņā ar aizsargātas ģeogrāfiskās izcelsmes norādes (AĢIN) prasībām), un, visbeidzot, atkarībā no piegādes ķēdes garuma (gara piegādes ķēde to mājputnu audzētāju gadījumā, kuri kā produkciju piedāvā tikai dzīvus dzīvniekus; īsa piegādes ķēde to mājputnu audzētāju gadījumā, kuri audzē dzīvniekus un no tiem iegūst pārstrādes produktus).

               (11)

               Lai novērstu dubultas finansēšanas risku, zaudējumi nedrīkstētu būt kompensēti ar valsts atbalstu vai apdrošināšanu, un šajā regulā paredzētais Savienības daļējais finansējums būtu jāattiecina tikai uz atbalsttiesīgiem dzīvniekiem un produktiem, par kuriem nav saņemts Savienības finansiālais ieguldījums saskaņā ar Regulu (ES) Nr. 652/2014.

               (12)

               Šajā regulā paredzētais ārkārtas tirgus atbalsta pasākumu apmērs un ilgums nedrīkstētu pārsniegt to, kas ir absolūti nepieciešams, lai atbalstītu tirgu. Konkrēti, ārkārtas tirgus atbalsta pasākumi būtu jāattiecina tikai uz mājputnu produkciju saimniecībās, kas atrodas reglamentētajās zonās, un tikai uz to laiku, kamēr tikuši veikti dzīvnieku veselības un veterinārie pasākumi, kuri noteikti Savienības un Francijas tiesību aktos saistībā ar 486 augsti patogēnās putnu gripas uzliesmojumiem, kas apstiprināti laikā no 2016. gada 1. decembra līdz 2017. gada 30. jūnijam, un tikai uz 2017. gada 31. martā pastāvošajām reglamentētajām zonām.

               (13)

               Lai nodrošinātu elastību gadījumā, ja neizaudzēto un uz kompensāciju pretendēttiesīgo dzīvnieku skaits atšķiras no šajā regulā noteiktā maksimālā skaita, kas pamatojas uz aplēsēm, kompensāciju drīkst koriģēt, nepārsniedzot noteiktus limitus, kamēr vien tiek ievērota Savienības daļēji finansēto izdevumu maksimālā summa.

               (14)

               Lai nodrošinātu šo ārkārtas tirgus atbalsta pasākumu budžeta pareizu pārvaldību, tiesības saņemt Savienības daļējo finansējumu būtu jāparedz tikai par tiem maksājumiem, kurus Francija izmaksājusi saņēmējiem vēlākais līdz 2018. gada 30. septembrim. Komisijas Deleģētās regulas (ES) Nr. 907/2014 (10) 5. panta 2. punkts nebūtu jāpiemēro.

               (15)

               Lai nodrošinātu maksājumu attiecināmību un pareizību, Francijas iestādēm būtu jāveic ex ante pārbaudes.

               (16)

               Lai Savienība varētu veikt finanšu kontroli, Francijai būtu jāpaziņo Komisijai par maksājumu noskaidrošanu.

               (17)

               Lai nodrošinātu to, ka Francija nekavējoties īsteno šajā regulā noteiktos pasākumus, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

               (18)

               Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

         IR PIEŅĒMUSI ŠO REGULU.
   1. pants
   Lai atbalstītu mājputnu tirgu, kuru nopietni skāruši 486 augsti patogēnās H5 apakštipa putnu gripas uzliesmojumi, ko Francija konstatējusi un paziņojusi laikā no 2016. gada 1. decembra līdz 2017. gada 30. jūnijam, Savienība sniedz daļēju finansējumu 50 % apmērā no Francijas segtajiem izdevumiem.
   2. pants
   Uz Savienības daļējo finansējumu ir tiesības pretendēt tikai par Francijas segtiem izdevumiem:

               a)

               kuri radušies to dzīvnieku veselības un veterināro pasākumu piemērošanas laikā, kas minēti pielikumā uzskaitītajos Savienības un Francijas tiesību aktos, un

               b)

               kuri radušies mājputnu saimniecībām, kam tikuši piemēroti dzīvnieku veselības un veterinārie pasākumi un kas atrodas zonās, kuras minētas pielikumā uzskaitītajos Savienības un Francijas tiesību aktos (“reglamentētās zonas”), un

               c)

               ja Francija tos izmaksājusi saņēmējiem vēlākais līdz 2018. gada 30. septembrim (Deleģētās regulas (ES) Nr. 907/2014 5. panta 2. punktu nepiemēro), un

               d)

               ja a) punktā minētajā periodā par dzīvnieku vai produktu nav saņemta kompensācija valsts atbalsta vai apdrošināšanas veidā un ja par tiem nav saņemts Savienības finansiālais ieguldījums saskaņā ar Regulu (ES) Nr. 652/2014.

         3. pants
   1.   Savienības daļējā finansējuma maksimālais apjoms ir EUR 32 500 000, kas sadalīts šādi:

               a)

               par zosu un pīļu produkcijas zaudējumu reglamentētajās zonās piemēro šādas vienotas likmes par dzīvnieku:

                           i)

                           audzētājiem, kuri darbojas īsā piegādes ķēdē:

                                       —

                                          Mulard pīles ar KN kodu 0105 99 10, nobarošanas sākumā:
                                       EUR 0,24 par dzīvnieku, ne vairāk kā par 420 877 dzīvniekiem,

                                       —

                                          Mulard pīles ar KN kodu 0105 99 10, nobarošanas periodā:
                                       EUR 1,13 par dzīvnieku, ne vairāk kā par 469 483 dzīvniekiem,

                                       —

                                          Mulard pīles ar KN kodu 0105 99 10, nobarošana pabeigta:
                                       EUR 4,41 par dzīvnieku, ne vairāk kā par 596 122 dzīvniekiem,

                                       —

                                          Mulard pīles ar KN kodu 0105 99 10, nesadalīti liemeņi:
                                       EUR 2,20 par dzīvnieku, ne vairāk kā par 624 494 dzīvniekiem,

                                       —

                                          Mulard pīles ar KN kodu 0105 99 10, sadalītas gabalos:
                                       EUR 4,275 par dzīvnieku, ne vairāk kā par 434 960 dzīvniekiem,

                                       —

                                          Mulard pīles ar KN kodu 0105 99 10, pārstrādātas produktos:
                                       EUR 19,055 par dzīvnieku, ne vairāk kā par 152 038 dzīvniekiem,

                                       —

                                       zosis ar KN kodu 0105 99 20, nobarošanas sākumā:
                                       EUR 2,455 par dzīvnieku, ne vairāk kā par 5 625 dzīvniekiem,

                                       —

                                       zosis ar KN kodu 0105 99 20, nesadalīti liemeņi:
                                       EUR 10,595 par dzīvnieku, ne vairāk kā par 9 832 dzīvniekiem,

                                       —

                                       zosis ar KN kodu 0105 99 20, pārstrādātas produktos:
                                       EUR 23,33 par dzīvnieku, ne vairāk kā par 3 004 dzīvniekiem,

                                       —

                                       pīles ar KN kodu 0105 99 10, paredzētas cepšanai:
                                       EUR 5,16 par dzīvnieku, ne vairāk kā par 215 dzīvniekiem,

                                       —

                                       zosis ar KN kodu 0105 99 20, paredzētas cepšanai:
                                       EUR 11,505 par dzīvnieku, ne vairāk kā par 215 dzīvniekiem;

                           ii)

                           audzētājiem, kuri darbojas garā piegādes ķēdē:

                                       —

                                       standarta apstākļos vai saskaņā ar AĢIN un Label Rouge prasībām audzētas Mulard pīles ar KN kodu 0105 99 10, nobarošanas sākumā:
                                       EUR 0,24 par dzīvnieku, ne vairāk kā par 7 681 851 dzīvnieku,

                                       —

                                       standarta apstākļos audzētas Mulard pīles ar KN kodu 0105 99 10, nobarošanas periodā:
                                       EUR 0,515 par dzīvnieku, ne vairāk kā par 456 754 dzīvniekiem,

                                       —

                                       saskaņā ar AĢIN prasībām audzētas Mulard pīles ar KN kodu 0105 99 10, nobarošanas periodā:
                                       EUR 0,68 par dzīvnieku, ne vairāk kā par 6 464 618 dzīvniekiem,

                                       —

                                       saskaņā ar Label Rouge prasībām audzētas Mulard pīles ar KN kodu 0105 99 10, nobarošanas periodā:
                                       EUR 0,81 par dzīvnieku, ne vairāk kā par 724 618 dzīvniekiem,

                                       —

                                       standarta apstākļos audzētas Mulard pīles ar KN kodu 0105 99 10, nobarošana pabeigta:
                                       EUR 1,48 par dzīvnieku, ne vairāk kā par 776 279 dzīvniekiem,

                                       —

                                       saskaņā ar AĢIN prasībām audzētas Mulard pīles ar KN kodu 0105 99 10, nobarošana pabeigta:
                                       EUR 1,645 par dzīvnieku, ne vairāk kā par 5 929 395 dzīvniekiem,

                                       —

                                       saskaņā ar Label Rouge prasībām audzētas Mulard pīles ar KN kodu 0105 99 10, nobarošana pabeigta:
                                       EUR 2,63 par dzīvnieku, ne vairāk kā par 633 228 dzīvniekiem,

                                       —

                                       standarta apstākļos audzētas muskuspīles ar KN kodu 0105 99 10:
                                       EUR 0,48 par dzīvnieku, ne vairāk kā par 104 958 dzīvniekiem,

                                       —

                                       sertificētā audzēšanā audzētas muskuspīles ar KN kodu 0105 99 10:
                                       EUR 0,585 par dzīvnieku, ne vairāk kā par 215 dzīvniekiem,

                                       —

                                       saskaņā ar Label Rouge prasībām audzētas muskuspīles ar KN kodu 0105 99 10:
                                       EUR 0,625 par dzīvnieku, ne vairāk kā par 215 dzīvniekiem,

                                       —

                                          Mallard pīles ar KN kodu 0105 99 10:
                                       EUR 1,1325 par dzīvnieku, ne vairāk kā par 2 000 dzīvnieku,

                                       —

                                       zosis ar KN kodu 0105 99 20, nobarošanas periodā:
                                       EUR 2,855 par dzīvnieku, ne vairāk kā par 26 572 dzīvniekiem,

                                       —

                                       zosis ar KN kodu 0105 99 20, nobarošana pabeigta:
                                       EUR 5,54 par dzīvnieku, ne vairāk kā par 19 082 dzīvniekiem;

               b)

               par citu mājputnu, nevis zosu un pīļu produkcijas zaudējumu reglamentētajās zonās piemēro šādas vienotas likmes par dzīvnieku un dienu:

                           i)

                           audzētājiem, kuri darbojas īsā piegādes ķēdē:

                                       —

                                       vistas ar KN kodu 0105 94 00, nesadalīti liemeņi:
                                       EUR 0,02459 par dzīvnieku un dienu, ne vairāk kā par 178 319 dzīvniekiem,

                                       —

                                       vistas ar KN kodu 0105 94 00, sadalītas gabalos:
                                       EUR 0,03776 par dzīvnieku un dienu, ne vairāk kā par 2 097 dzīvniekiem,

                                       —

                                       vistas ar KN kodu 0105 94 00, pārstrādātas produktos:
                                       EUR 0,086 par dzīvnieku un dienu, ne vairāk kā par 705 dzīvniekiem,

                                       —

                                       pērļvistas ar KN kodu 0105 99 50, nesadalīti liemeņi:
                                       EUR 0,021335 par dzīvnieku un dienu, ne vairāk kā par 4 181 dzīvnieku,

                                       —

                                       pērļvistas ar KN kodu 0105 99 50, sadalītas gabalos:
                                       EUR 0,032765 par dzīvnieku un dienu, ne vairāk kā par 215 dzīvniekiem,

                                       —

                                       tītari ar KN kodu 0105 99 30, nesadalīti liemeņi:
                                       EUR 0,045895 par dzīvnieku un dienu, ne vairāk kā par 215 dzīvniekiem,

                                       —

                                       tītari ar KN kodu 0105 99 30, sadalīti gabalos:
                                       EUR 0,070485 par dzīvnieku un dienu, ne vairāk kā par 215 dzīvniekiem,

                                       —

                                       kapauni ar KN kodu 0105 94 00, nesadalīti liemeņi:
                                       EUR 0,038595 par dzīvnieku un dienu, ne vairāk kā par 215 dzīvniekiem,

                                       —

                                       nobarojamās vistas ar KN kodu 0105 94 00, nesadalīti liemeņi:
                                       EUR 0,045085 par dzīvnieku un dienu, ne vairāk kā par 215 dzīvniekiem;

                           ii)

                           audzētājiem, kuri darbojas garā piegādes ķēdē:

                                       —

                                       standarta apstākļos audzētas vistiņas un gailēni ar KN kodu 0105 94 00:
                                       EUR 0,00191 par dzīvnieku un dienu, ne vairāk kā par 2 235 243 dzīvniekiem,

                                       —

                                       saskaņā ar Label Rouge prasībām vai brīvās turēšanas apstākļos audzētas vistas ar KN kodu 0105 94 00:
                                       EUR 0,004165 par dzīvnieku un dienu, ne vairāk kā par 5 904 353 dzīvniekiem,

                                       —

                                       bioloģiski audzētas vistas ar KN kodu 0105 94 00:
                                       EUR 0,00505 par dzīvnieku un dienu, ne vairāk kā par 295 130 dzīvniekiem,

                                       —

                                       standarta apstākļos audzētas pērļvistas ar KN kodu 0105 99 50:
                                       EUR 0,002325 par dzīvnieku un dienu, ne vairāk kā par 25 166 dzīvniekiem,

                                       —

                                       saskaņā ar Label Rouge prasībām vai brīvās turēšanas apstākļos audzētas pērļvistas ar KN kodu 0105 99 50:
                                       EUR 0,003655 par dzīvnieku un dienu, ne vairāk kā par 484 740 dzīvniekiem,

                                       —

                                       standarta apstākļos audzēti tītari ar KN kodu 0105 99 30:
                                       EUR 0,005195 par dzīvnieku un dienu, ne vairāk kā par 66 237 dzīvniekiem,

                                       —

                                       saskaņā ar Label Rouge prasībām vai brīvās turēšanas apstākļos audzēti tītari ar KN kodu 0105 99 30:
                                       EUR 0,00654 par dzīvnieku un dienu, ne vairāk kā par 215 dzīvniekiem,

                                       —

                                       standarta apstākļos audzētas paipalas ar KN kodu 0106 39 80:
                                       EUR 0,000605 par dzīvnieku un dienu, ne vairāk kā par 2 407 761 dzīvnieku,

                                       —

                                       saskaņā ar Label Rouge prasībām vai brīvās turēšanas apstākļos audzētas paipalas ar KN kodu 0106 39 80:
                                       EUR 0,00107 par dzīvnieku un dienu, ne vairāk kā par 922 861 dzīvnieku,

                                       —

                                       kapauni ar KN kodu 0105 94 00:
                                       EUR 0,009475 par dzīvnieku un dienu, ne vairāk kā par 215 dzīvniekiem,

                                       —

                                       nobarojamās vistas ar KN kodu 0105 94 00:
                                       EUR 0,006575 par dzīvnieku un dienu, ne vairāk kā par 215 dzīvniekiem;

                           iii)

                           cāļu audzētājiem (nobarošanas sākums):

                                       —

                                       vistas ar KN kodu 0105 94 00, nobarošanas sākumā:
                                       EUR 0,013135 par dzīvnieku un dienu, ne vairāk kā par 135 489 dzīvniekiem,

                                       —

                                       pērļvistas ar KN kodu 0105 99 50, nobarošanas sākumā:
                                       EUR 0,00812 par dzīvnieku un dienu, ne vairāk kā par 5 004 dzīvniekiem,

                                       —

                                       tītari ar KN kodu 0105 99 30, nobarošanas sākumā:
                                       EUR 0,01261 par dzīvnieku un dienu, ne vairāk kā par 215 dzīvniekiem;

                           iv)

                           dējējvistu audzētājiem:

                                       —

                                       standarta apstākļos audzētas jaunas dējējvistas ar KN kodu 0105 94 00:
                                       EUR 0,00182 par dzīvnieku un dienu, ne vairāk kā par 127 001 dzīvnieku,

                                       —

                                       kūtī turētas jaunas dējējvistas ar KN kodu 0105 94 00:
                                       EUR 0,002545 par dzīvnieku un dienu, ne vairāk kā par 25 460 dzīvniekiem,

                                       —

                                       bioloģiski audzētas jaunas dējējvistas ar KN kodu 0105 94 00:
                                       EUR 0,00197 par dzīvnieku un dienu, ne vairāk kā par 215 dzīvniekiem,

                                       —

                                       sprostos turētas dējējvistas ar KN kodu 0105 94 00:
                                       EUR 0,004275 par dzīvnieku un dienu, ne vairāk kā par 118 675 dzīvniekiem,

                                       —

                                       kūtī turētas dējējvistas ar KN kodu 0105 94 00:
                                       EUR 0,00575 par dzīvnieku un dienu, ne vairāk kā par 215 dzīvniekiem,

                                       —

                                       brīvās turēšanas apstākļos audzētas dējējvistas ar KN kodu 0105 94 00:
                                       EUR 0,00867 par dzīvnieku un dienu, ne vairāk kā par 33 273 dzīvniekiem,

                                       —

                                       saskaņā ar Label Rouge prasībām audzētas dējējvistas ar KN kodu 0105 94 00:
                                       EUR 0,009585 par dzīvnieku un dienu, ne vairāk kā par 215 dzīvniekiem,

                                       —

                                       bioloģiski audzētas dējējvistas ar KN kodu 0105 94 00:
                                       EUR 0,01306 par dzīvnieku un dienu, ne vairāk kā par 46 887 dzīvniekiem.

         2.   Ja neizaudzēto dzīvnieku skaits, par kuriem ir tiesības pretendēt uz kompensāciju, pārsniedz 1. punktā noteikto maksimālo dzīvnieku skaitu attiecīgajā pozīcijā, izdevumus, par kuriem ir tiesības pretendēt uz Savienības daļējo finansējumu, drīkst koriģēt pa pozīcijām, un tie drīkst pārsniegt summas, kas iegūtas, piemērojot maksimālo dzīvnieku skaitu attiecīgajā pozīcijā, ja korekciju kopējā summa ir mazāka par 10 % no Savienības daļēji finansēto izdevumu maksimālā apjoma, kas minēts 3. panta 1. punktā.
   4. pants
   Francija veic administratīvās un fiziskās pārbaudes saskaņā ar Eiropas Parlamenta un Padomes Regulas (ES) Nr. 1306/2013 (11) 58. un 59. pantu.
   Konkrēti Francija pārbauda:

               a)

               atbalsta pieprasījumu iesniegušā saņēmēja tiesības uz atbalstu;

               b)

               attiecībā uz katru atbalsttiesīgo pieteikuma iesniedzēju – faktisko produkcijas zaudējumu attiecināmību, daudzumu un vērtību;

               c)

               to, vai kāds no atbalsttiesīgajiem pieteikuma iesniedzējiem 2. pantā minēto zaudējumu kompensēšanai nav saņēmis finansējumu no citiem avotiem.

         Atbalsttiesīgajiem pieteikuma iesniedzējiem, kuru administratīvās pārbaudes ir pabeigtas, atbalstu drīkst izmaksāt, negaidot visu pārbaužu noslēgumu, proti, negaidot, kamēr tiks pabeigtas atlasīto pieteikuma iesniedzēju pārbaudes uz vietas.
   Gadījumos, kad pieteikuma iesniedzēja tiesības pretendēt uz atbalstu nav apstiprinājušās, atbalstu atgūst un piemēro sankcijas.
   5. pants
   Francija paziņo Komisijai par maksājumu noskaidrošanu.
   6. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 19. februārī

            Komisijas vārdā –

            priekšsēdētājs

         Jean-Claude JUNCKER

      (1)  OV L 347, 20.12.2013., 671. lpp.

      (2)  Padomes 2005. gada 20. decembra Direktīva 2005/94/EK, ar ko paredz Kopienas pasākumus putnu gripas kontrolei un atceļ Direktīvu 92/40/EEK (OV L 10, 14.1.2006., 16. lpp.).

      (3)  Komisijas 2017. gada 9. februāra Īstenošanas lēmums (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 36, 11.2.2017., 62. lpp.).

      (4)  Komisijas 2017. gada 7. marta Īstenošanas lēmums (ES) 2017/417, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 63, 9.3.2017., 177. lpp.).

      (5)  Komisijas 2017. gada 23. marta Īstenošanas lēmums (ES) 2017/554, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 79, 24.3.2017., 15. lpp.).

      (6)  Komisijas 2017. gada 11. aprīļa Īstenošanas lēmums (ES) 2017/696, ar ko groza Īstenošanas lēmumu (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 101, 13.4.2017., 80. lpp.).

      (7)  Komisijas 2017. gada 3. maija Īstenošanas lēmums (ES) 2017/780, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 116, 5.5.2017., 30. lpp.).

      (8)  Komisijas 2017. gada 23. jūnija Īstenošanas lēmums (ES) 2017/1139, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 164, 27.6.2017., 59. lpp.).

      (9)  Eiropas Parlamenta un Padomes 2014. gada 15. maija Regula (ES) Nr. 652/2014, ar ko paredz noteikumus tādu izdevumu pārvaldībai, kuri attiecas uz pārtikas apriti, dzīvnieku veselību un dzīvnieku labturību, augu veselību un augu reproduktīvo materiālu, un ar ko groza Padomes Direktīvas 98/56/EK, 2000/29/EK un 2008/90/EK, Eiropas Parlamenta un Padomes Regulas (EK) Nr. 178/2002, (EK) Nr. 882/2004 un (EK) Nr. 396/2005, Eiropas Parlamenta un Padomes Direktīvu 2009/128/EK un Eiropas Parlamenta un Padomes Regulu (EK) Nr. 1107/2009 un atceļ Padomes Lēmumus 66/399/EEK, 76/894/EEK un 2009/470/EK (OV L 189, 27.6.2014., 1. lpp.).

      (10)  Komisijas 2014. gada 11. marta Deleģētā regula (ES) Nr. 907/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz maksājumu aģentūrām un citām iestādēm, finanšu pārvaldību, grāmatojumu noskaidrošanu, nodrošinājumu un euro izmantošanu (OV L 255, 28.8.2014., 18. lpp.).

      (11)  Eiropas Parlamenta un Padomes 2013. gada 17. decembra Regula (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 352/78, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (OV L 347, 20.12.2013., 549. lpp.).

      PIELIKUMS

         2. pantā minētās reglamentētās zonas un periodi

      Francijas daļas un periodi, kas noteikti saskaņā ar Direktīvu 2005/94/EK un norādīti šādos tiesību aktos:

                  —

                  Komisijas 2017. gada 9. februāra Īstenošanas lēmums (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 36, 11.2.2017., 62. lpp.),

                  —

                  Komisijas 2017. gada 7. marta Īstenošanas lēmums (ES) 2017/417, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 63, 9.3.2017., 177. lpp.),

                  —

                  Komisijas 2017. gada 23. marta Īstenošanas lēmums (ES) 2017/554, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 79, 24.3.2017., 15. lpp.),

                  —

                  Komisijas 2017. gada 11. aprīļa Īstenošanas lēmums (ES) 2017/696, ar ko groza Īstenošanas lēmumu (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 101, 13.4.2017., 80. lpp.),

                  —

                  Komisijas 2017. gada 3. maija Īstenošanas lēmums (ES) 2017/780, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 116, 5.5.2017., 30. lpp.),

                  —

                  Komisijas 2017. gada 23. jūnija Īstenošanas lēmums (ES) 2017/1139, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 164, 27.6.2017., 59. lpp.),

                  —

                  2017. gada 31. marta lēmums, ar ko nosaka augsti patogēnās putnu gripas profilakses, uzraudzības un apkarošanas papildu pasākumus konkrētās teritorijas daļās (Francijas Republikas Oficiālais Vēstnesis, 2.4.2017., akts Nr. 24 no 71),

                  —

                  prefektūras lēmumi, ar kuriem paziņo par infekciju sakarā ar augsti patogēnās putnu gripas uzliesmojumiem, kas apstiprināti laikā no 2016. gada 1. decembra līdz 2017. gada 30. jūnijam,

                  —

                  prefektūras lēmumi, ar kuriem atsauc paziņojumus par infekciju sakarā ar augsti patogēnās putnu gripas uzliesmojumiem, kas apstiprināti laikā no 2016. gada 1. decembra līdz 2017. gada 30. jūnijam.


title: Komisijas Īstenošanas regula (ES) 2018/258 (2018. gada 21. februāris), ar ko Īstenošanas regulu (ES) Nr. 725/2011 groza, lai to pielāgotu izmaiņām reglamentētajā testa procedūrā un lai vienkāršotu pieteikumu iesniegšanas un sertificēšanas administratīvās procedūras (Dokuments attiecas uz EEZ. )

text:
                  22.2.2018

                  LV

                  Eiropas Savienības Oficiālais Vēstnesis

                  L 49/1

            KOMISIJAS ĪSTENOŠANAS REGULA (ES) 2018/258
      (2018. gada 21. februāris),
      ar ko Īstenošanas regulu (ES) Nr. 725/2011 groza, lai to pielāgotu izmaiņām reglamentētajā testa procedūrā un lai vienkāršotu pieteikumu iesniegšanas un sertificēšanas administratīvās procedūras
      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2009. gada 23. aprīļa Regulu (EK) Nr. 443/2009, ar ko, īstenojot daļu no Kopienas integrētās pieejas CO2 emisiju samazināšanai no vieglajiem transportlīdzekļiem, nosaka emisijas standartus jauniem vieglajiem automobiļiem (1), un jo īpaši tās 12. panta 2. punktu,
      tā kā:

                  (1)

                  Komisija 2017. gada 1. jūnijā pieņēma vieglajiem transportlīdzekļiem paredzēto pasaules mēroga testa procedūru (WLTP), kas noteikta Komisijas Regulā (ES) 2017/1151 (2). Ar WLTP aizstāj Eiropas Jauno braukšanas ciklu (NEDC), kas noteikts Komisijas Regulas (EK) Nr. 692/2008 (3) XII pielikumā. Sākot ar 2021. gadu, atbilstība CO2 emisiju mērķrādītājiem, kas noteikti Regulā (EK) Nr. 443/2009, ir jāverificē, pamatojoties uz CO2 emisijām, kas noteiktas saskaņā ar WLTP procedūru. No minētā datuma arī ar ekoinovācijām panākti CO2 ietaupījumi būtu jānosaka, atsaucoties uz WLTP.

                  (2)

                  Lai atspoguļotu izmaiņas reglamentētajā testa procedūrā un ņemot vērā procedūru WLTP CO2 vērtību korelēšanai ar atbilstošajām NEDC CO2 vērtībām, kas noteikta Komisijas Īstenošanas regulā (ES) 2017/1153 (4), ir nepieciešams grozīt Komisijas Īstenošanas regulu (ES) Nr. 725/2011 (5).

                  (3)

                  Lai nodrošinātu raitu pāreju no NEDC uz WLTP, vajadzētu būt iespējai līdz 2019. gada 31. decembrim iesniegt pieteikumu inovatīvas tehnoloģijas kā ekoinovācijas apstiprināšanai ar atsauci uz NEDC un ar atsauci uz WLTP, kad stāsies spēkā šī regula.

                  (4)

                  Lai gan Komisija ir piešķīrusi vairāk nekā divdesmit ekoinovāciju apstiprinājumus, līdz 2017. gadam ražotāji šādas tehnoloģijas Eiropas Savienības transportlīdzekļu parkā ir ieviesuši diezgan maz. Lai veicinātu šādu tehnoloģiju plašāku ieviešanu un pēc iespējas labāk izmantotu potenciālu CO2 emisiju samazināšanai no vieglajiem pasažieru automobiļiem, apstiprināšanas un sertificēšanas procesu vajadzētu vienkāršot.

                  (5)

                  Ļoti iespējams, ka ietaupījumu robežvērtības samazināšana līdz 0,5 g CO2/km veicinātu CO2 emisiju samazinošu inovatīvu tehnoloģiju plašāku ieviešanu. Tomēr, lai nodrošinātu, ka šādi CO2 ietaupījumi faktiski tiek sasniegti, ir būtiski tos noteikt ļoti precīzi. Tādēļ ir nepieciešams novērtēt un skaitliski izteikt nenoteiktību, kas piemīt metodēm, ko izmanto ietaupījumu pierādīšanai, un ņemt šo nenoteiktību vērā, kad CO2 ietaupījumus sertificē apstiprinātāja iestāde. Ietaupījumu robežvērtības izmaiņas ir lietderīgi pieskaņot WLTP ieviešanai, tāpēc jauno robežvērtību vajadzētu piemērot tiem pieteikumiem, ko iesniedz ar atsauci uz WLTP.

                  (6)

                  Lai pierādītu CO2 ietaupījumus, gadījumos, kad ietaupījumi nav atkarīgi no transportlīdzekļa, vajadzētu būt iespējamai sastāvdaļu testēšanai nolūkā uzlabot precizitāti un vienkāršot CO2 ietaupījumu noteikšanu.

                  (7)

                  Lai vienkāršotu CO2 ietaupījumu sertificēšanu, pieteikuma iesniedzējam pieteikumā par inovatīvas tehnoloģijas kā ekoinovācijas apstiprināšanu papildus detalizētai testēšanas metodikai ietaupījumu noteikšanai vajadzētu būt iespējai ierosināt vienkāršotu novērtēšanas metodi vai iepriekšdefinētus CO2 ietaupījumus. Ja tiek izmantotas šādas vienkāršotas metodes vai iepriekšdefinēti CO2 ietaupījumi, apstiprinātāju iestāžu sertificētie ietaupījumi būtu jānosaka konservatīvā veidā, atspoguļojot pierādīto ietaupījumu zemāko līmeni.

                  (8)

                  Tehnoloģiju, kas jau kādu laiku ir bijusi plaši pieejama tirgū, nevar uzskatīt par inovatīvu saskaņā ar Regulas (EK) Nr. 443/2009 12. pantu, un tā nebūtu uzskatāma par ekoinovāciju. Tāpēc, lai radītu pareizus stimulus, ir lietderīgi 2009. atsauces gadu, kas līdz šim izmantots kā atskaites punkts tehnoloģijas novitātes noteikšanai, aizstāt ar dinamisku atsauces gadu. Jauno dinamisko atsauces gadu vajadzētu piemērot pieteikumiem, kas iesniegti, sākot ar 2020. gada 1. janvāri.

                  (9)

                  Ja Komisija, pamatojoties uz pieredzi, kas gūta, izvērtējot vairākas inovatīvas tehnoloģijas ar tādām pašām iezīmēm, konstatē, ka attiecībā uz šādām tehnoloģijām ir pietiekami un pārliecinoši pierādīts, ka tās atbilst Regulas (EK) Nr. 443/2009 12. pantā minētajiem atbilstības kritērijiem, vai ja inovatīva tehnoloģija nav atkarīga no konkrētā ražotāja transportlīdzekļu parametriem, vajadzētu būt iespējamam apstiprināt šo inovatīvo tehnoloģiju kā ekoinovāciju ar lēmumu, kas sniedz visiem ražotājiem iespēju sertificēt CO2 ietaupījumus, atsaucoties uz šādu lēmumu, ja ir izpildīti tajā paredzētie nosacījumi.

                  (10)

                  Lai pamatotu pieņēmumus, kas sniegti pieteikumos dažu inovatīvo tehnoloģiju kā ekoinovāciju apstiprināšanai, un parametrus, kas ierosināti izmantošanai testēšanas metodikā, ir vajadzīgi pamatīgi statistiski pierādījumi. Lai datu kopas būtu pēc iespējas plašākas, būtu jāparedz iespēja, ka ražotāju vai piegādātāju grupa pieteikumu var iesniegt kopīgi. Šādā gadījumā šādai grupai vajadzētu būt iespējai iesniegt pieteikumu, iekļaujot tajā vairākus verifikācijas ziņojumus, ja tas ir nepieciešams konfidencialitātes vai konkurences dēļ.

                  (11)

                  Lai nodrošinātu, ka sertificētie CO2 ietaupījumi, ko ražotāji izmanto mērķrādītāju ievērošanas nolūkā, ir pareizi, Komisijai vajadzētu būt iespējai ātri reaģēt un informēt ražotājus, ja tā atklāj kādas novirzes vai nekonsekvences (vai tiek par tādām informēta) testēšanas metodikā vai inovatīvajā tehnoloģijā, kas varētu ietekmēt sertificēto ietaupījumu līmeni.

                  (12)

                  Pieredze rāda, ka var būt nepieciešams koriģēt testēšanas metodikas, kas izklāstītas lēmumos, ar kuriem apstiprina ekoinovāciju, cita starpā, lai ņemtu vērā tehnikas attīstību vai lai paplašinātu apstiprināšanas lēmuma piemērošanas jomu, ietverot tajā plašāku transportlīdzekļu klāstu. Tāpēc gan sākotnējā pieteikuma iesniedzējam, gan Komisijai vajadzētu būt iespējai rosināt šādu lēmumu grozīšanu.

                  (13)

                  Tāpēc Īstenošanas regula (ES) Nr. 725/2011 būtu attiecīgi jāgroza.

                  (14)

                  Šajā regulā paredzētie pasākumi ir saskaņā ar Klimata pārmaiņu komitejas atzinumu,

            IR PIEŅĒMUSI ŠO REGULU.
      1. pants
      Īstenošanas regulu (ES) Nr. 725/2011 groza šādi:

                  1)

                  regulas 2. pantu groza šādi:

                              a)

                              panta 2. punkta pirmo teikumu aizstāj ar šādu:
                              “Pieteikumu inovatīvas tehnoloģijas apstiprināšanai par ekoinovāciju attiecībā uz kādu tehnoloģiju var iesniegt saskaņā ar šo regulu, ja ir izpildīti šādi nosacījumi:”;

                              b)

                              panta 2. punkta a) apakšpunktu aizstāj ar šādu:

                                          “a)

                                          ar to ir aprīkoti ne vairāk kā 3 % no visiem 2009. gadā reģistrētajiem jaunajiem vieglajiem pasažieru automobiļiem, ja pieteikumu iesniedz līdz 2019. gada 31. decembrim, un ne vairāk kā 3 % no visiem n-4. gadā reģistrētajiem jaunajiem vieglajiem pasažieru automobiļiem, kur n ir pieteikuma iesniegšanas gads – pieteikumiem, kurus iesniedz, sākot ar 2020. gada 1. janvāri;”

                              c)

                              pievieno šādu 3. punktu:
                              “3.   Pieteikumu inovatīvas tehnoloģijas kā ekoinovācijas apstiprināšanai drīkst iesniegt ar atsauci uz standarta testa procedūru šādā veidā:

                                          a)

                                          līdz 2019. gada 31. decembrim – uz Eiropas Jauno braukšanas ciklu, kas minēts Regulas (EK) Nr. 692/2008 XII pielikumā;

                                          b)

                                          no 2018. gada 14. marta – uz Vieglajiem transportlīdzekļiem paredzēto pasaules mēroga testa procedūru (WLTP), kas minēta Komisijas Regulā (ES) 2017/1151 (*1).

                                 (*1)  Komisijas 2017. gada 1. jūnija Regula (ES) 2017/1151, ar ko papildina Eiropas Parlamenta un Padomes Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (“Euro 5” un “Euro 6”) un par piekļuvi transportlīdzekļa remonta un tehniskās apkopes informācijai, groza Eiropas Parlamenta un Padomes Direktīvu 2007/46/EK, Komisijas Regulu (EK) Nr. 692/2008 un Komisijas Regulu (ES) Nr. 1230/2012 un atceļ Komisijas Regulu (EK) Nr. 692/2008 (OV L 175, 7.7.2017., 1. lpp.).”;"

                  2)

                  regulas 3. pantu groza šādi:

                              i)

                              panta c). punktu aizstāj ar šādu:

                                          “c)

                                          “pieteikuma iesniedzējs” ir ražotājs vai piegādātājs vai ražotāju vai piegādātāju grupa, kas iesniedz pieteikumu inovatīvas tehnoloģijas kā ekoinovācijas apstiprināšanai;”;

                              ii)

                              iekļauj šādu f) punktu:

                                          “f)

                                          “pieprasījuma iesniedzējs” ir ražotājs vai piegādātājs vai ražotāju vai piegādātāju grupa, kas pieprasa grozīt lēmumu, ar kuru inovatīva tehnoloģija apstiprināta kā ekoinovācija.”;

                  3)

                  regulas 4. pantu groza šādi:

                              a)

                              virsrakstu aizstāj ar šādu:
                              “4. pants
                              Pieteikums inovatīvas tehnoloģijas kā ekoinovācijas apstiprināšanai”;

                              b)

                              panta 2. punktu groza šādi:

                                          i)

                                          ievadteikumu aizstāj ar šādu:
                                          “Pieteikumā inovatīvas tehnoloģijas kā ekoinovācijas apstiprināšanai iekļauj:”;

                                          ii)

                                          punkta e) apakšpunktu aizstāj ar šādu:

                                                      “e)

                                                      metodiku, ko izmanto, lai pierādītu CO2 emisiju samazinājumu ar inovatīvo tehnoloģiju, tostarp atsauci uz piemērojamo standarta testa procedūru saskaņā ar 2. panta 3. punktu, vai, ja Komisija šādu metodiku jau ir apstiprinājusi, atsauci uz apstiprināto metodiku;”;

                                          iii)

                                          punktā iekļauj šādu ea) apakšpunktu:

                                                      “ea)

                                                      vajadzības gadījumā un papildus e) apakšpunktā minētajai metodikai – vienkāršotu metodi sertificējamo CO2 ietaupījumu novērtēšanai vai iepriekšdefinētas CO2 ietaupījumu vērtības, kas jāizmanto visu ar inovatīvo tehnoloģiju aprīkoto transportlīdzekļu sertificēšanas vajadzībām;”;

                                          iv)

                                          punkta f) apakšpunkta i) un ii) punktu aizstāj ar šādiem:

                                                      “i)

                                                      emisiju samazinājums, kas panākts ar inovatīvo tehnoloģiju, to nosakot saskaņā ar e) apakšpunktu un, attiecīgos gadījumos, saskaņā ar ea) apakšpunktu, atbilst 9. panta 1. punktā noteiktajai robežvērtībai, ņemot vērā attiecīgās tehnoloģijas nolietošanos laika gaitā;

                                                      ii)

                                                      uz inovatīvās tehnoloģijas CO2 ietaupījumiem neattiecas vai tikai daļēji attiecas standarta testa procedūras CO2 mērījumi, kas minēti Regulas (EK) Nr. 443/2009 12. panta 2. punkta c) apakšpunktā un kā noteikts šīs regulas 2. panta 3. punktā;”;

                                          v)

                                          iekļauj šādu iv) punktu:

                                                      “iv)

                                                      CO2 samazinājuma vērtība, kas transportlīdzeklim sertifikācijas brīdī piešķirama, izmantojot vienkāršoto novērtēšanas metodi vai iepriekšdefinētās CO2 ietaupījumu vērtības, kā minēts ea) apakšpunktā, ir mazāka vai vienāda ar emisiju samazinājumu, ko panāk ar inovatīvo tehnoloģiju un nosaka, izmantojot e) apakšpunktā minēto testēšanas metodiku, ietverot jebkādu iespējamu mijiedarbību ar citām apstiprinātām ekoinovācijām.”;

                  4)

                  regulas 5. pantu groza šādi:

                              a)

                              virsrakstu aizstāj ar šādu:
                              “5. pants
                              Atsauce un ekoinovācija”;

                              b)

                              panta 1. punkta a) un b) apakšpunktu aizstāj ar šādiem:

                                          “a)

                                          ekoinovāciju transportlīdzekli, kas aprīkojams ar inovatīvo tehnoloģiju, vai, attiecīgā gadījumā, inovatīvo tehnoloģiju kā atsevišķu sastāvdaļu;

                                          b)

                                          atsauces transportlīdzekli, ko neaprīko ar inovatīvo tehnoloģiju, bet kas visos citos aspektos ir identisks ekoinovāciju transportlīdzeklim, vai, attiecīgā gadījumā, atsauces tehnoloģiju kā atsevišķu sastāvdaļu.”;

                              c)

                              panta 2. punktu aizstāj ar šādu:
                              “2.   Ja pieteikuma iesniedzējs uzskata, ka 8. un 9. pantā minēto informāciju var pierādīt, neizmantojot 1. punktā minētos līdzekļus, pieteikumā par inovatīvas tehnoloģijas kā ekoinovācijas apstiprināšanu iekļauj nepieciešamo informāciju, kas pamato šādu secinājumu, un metodiku, kas nodrošina līdzvērtīgus rezultātus.”;

                              d)

                              pievieno šādu 3. punktu:
                              “3.   Ja pieteikumu par inovatīvas tehnoloģijas kā ekoinovācijas apstiprināšanu iesniedz ar atsauci uz WLTP, kā minēts 2. panta 3. punkta b) apakšpunktā, atsauces transportlīdzeklis ir tāds interpolācijas saimē ietilpstošs transportlīdzeklis, kas ir sliktākais variants ekoinovācijas ietaupījumu pierādīšanas vajadzībām.
                              Gadījumā, kas minēts Regulas (ES) 2017/1151 XXI pielikuma 6. apakšpielikuma 1.2.3.1. punktā, atsauces transportlīdzeklis ir testa transportlīdzeklis H.
                              Atsauces transportlīdzekļa izvēli pamato ar pārliecinošiem un neatkarīgiem statistikas datiem, pamatojoties uz kuriem var izdarīt verificējamus pieņēmumus par atsauces transportlīdzekļa piemērotību un reprezentativitāti.”;

                  5)

                  regulas 7. pantu groza šādi:

                              a)

                              pievieno šādu 1.a) punktu:
                              “1.a)   Ja pieteikuma iesniedzējs ir ražotāju vai piegādātāju grupa, ir spēkā šādi nosacījumi:

                                          a)

                                          attiecīgā gadījumā, proti, ja to pieprasa pieteikuma par inovatīvas tehnoloģijas kā ekoinovācijas apstiprināšanu saturs, 2. punkta a) līdz e) apakšpunktā minētās pārbaudes neatkarīgā un sertificētā iestāde veic attiecībā uz katru pieteikuma iesniedzēju grupas locekli;

                                          b)

                                          ja tas vajadzīgs konfidencialitātes vai konkurences iemeslu dēļ, pieteikuma iesniedzēju grupas locekļi dažādām datu kopām, ar ko pamato to pašu pieteikumu, drīkst iesniegt vairākus pārbaudes ziņojumus.”;

                              b)

                              panta 2. punktu groza šādi:

                                          i)

                                          iekļauj šādu ca) apakšpunktu:

                                                      “ca)

                                                      regulas 4. panta 2. punkta ea) apakšpunkta gadījumā pārbauda, vai apakšpunktā minētā vienkāršotā novērtēšanas metode vai iepriekšdefinētās CO2 ietaupījumu vērtības ir atbilstošas, lai sertificētu CO2 ietaupījumus attiecīgajiem transportlīdzekļiem, kas minēti 4. panta 2. punkta d) apakšpunktā, un atbilst minimālajām prasībām, kas noteiktas 4. panta 2. punkta f) apakšpunkta iv) punktā;”;

                                          ii)

                                          pievieno šādu daļu:
                                          “c) un ca) apakšpunkta vajadzībām neatkarīgā un sertificētā iestāde nodrošina pārbaudes vajadzībām sagatavotos testēšanas protokolus.”;

                              c)

                              panta 3. punkta pirmo daļu aizstāj ar šādu:
                              “Lai CO2 emisiju ietaupījumus sertificētu saskaņā ar 11. pantu, neatkarīgā un sertificētā iestāde pēc ražotāja pieprasījuma sagatavo ziņojumu par vairāku tādu ekoinovāciju mijiedarbību, kas uzstādītas viena tipa, varianta, versijas vai, attiecīgā gadījumā, interpolācijas saimes transportlīdzekļiem.”;

                  6)

                  regulas 8. pantu groza šādi:

                              a)

                              panta 1. punkta a) un b) apakšpunktu aizstāj ar šādiem:

                                          “a)

                                          CO2 emisijas no atsauces transportlīdzekļa un no ekoinovāciju transportlīdzekļa ar darbojošos inovatīvo tehnoloģiju, pierādīšanai izmantojot 4. panta 2. punkta e) apakšpunktā minēto metodiku un, attiecīgā gadījumā, tā paša panta ea) apakšpunktā minēto vienkāršoto novērtēšanas metodi;

                                          b)

                                          CO2 emisijas no atsauces transportlīdzekļa un no ekoinovāciju transportlīdzekļa ar darbojošos inovatīvo tehnoloģiju, pierādīšanai izmantojot standarta testa procedūras, kā norādīts 2. panta 3. punkta a) vai b) apakšpunktā.”;

                              b)

                              panta 2. punktā pievieno šādu daļu:
                              “Ja pieteikums par inovatīvas tehnoloģijas kā ekoinovācijas apstiprināšanu tiek iesniegts ar atsauci uz 2. panta 3. punkta b) apakšpunktu, ietaupījumu noteikšanas vajadzībām ir jānovērtē nenoteiktība un jāizsaka tā skaitliski. Skaitliski izteikto nenoteiktību atņem no kopējiem ietaupījumiem.”;

                              c)

                              pievieno šādu 3. punktu:
                              “3.   Ja saskaņā ar 4. panta 2. punkta ea) apakšpunktu ir ierosinātas iepriekšdefinētas CO2 ietaupījumu vērtības, tās ir tādas, kas ir zemākas vai vienādas ar kopējiem ietaupījumiem, kas noteikti saskaņā ar 2. punktu.”;

                  7)

                  regulas 9. pantu groza šādi:

                              a)

                              panta 1. punktu aizstāj ar šādu:
                              “1.   Minimālais samazinājums, kas ar inovatīvo tehnoloģiju jāsasniedz saskaņā ar 8. panta 2. punktu, ir:

                                          a)

                                          1 g CO2/km, ja pieteikumus iesniedz ar atsauci uz 2. panta 3. punkta a) apakšpunktu;

                                          b)

                                          0,5 g CO2/km, ja pieteikumus iesniedz ar atsauci uz 2. panta 3. punkta b) apakšpunktu.”;

                              b)

                              panta 2. punktā tekstu “standarta pārbaudes ciklu” un “standarta pārbaudes cikls” aizstāj ar tekstu “standarta testa procedūru” un “standarta testa procedūra”;

                  8)

                  regulas 10. panta virsrakstu aizstāj ar šādu:
                  “10. pants
                  Pieteikuma inovatīvas tehnoloģijas kā ekoinovācijas apstiprināšanai izvērtēšana”;

                  9)

                  regulas 11. pantu groza šādi:

                              a)

                              panta 2. punktu aizstāj ar šādu:
                              “2.   Ar ekoinovāciju iegūtos sertificētos CO2 ietaupījumus, ko pierāda atbilstošais lēmums apstiprināt inovatīvo tehnoloģiju kā ekoinovāciju, norāda atsevišķi gan tipa apstiprinājuma dokumentācijā, gan atbilstības sertifikātā saskaņā ar Direktīvu 2007/46/EK, pamatojoties uz testiem, ko tehniskie dienesti veikuši saskaņā ar minētās direktīvas 11. pantu, izmantojot apstiprināto testēšanas metodiku.
                              Ja vien apstiprināšanas lēmuma prasības neparedz citādi, tad no kopējiem sertificējamajiem ietaupījumiem atņem 8. panta 2. punktā minēto skaitliski izteikto nenoteiktību. Ja CO2 emisiju ietaupījumi no konkrēta tipa, varianta, versijas vai, attiecīgā gadījumā, interpolācijas saimes transportlīdzeklim paredzētas ekoinovācijas ir mazāki par 9. panta 1. punktā noteikto robežvērtību, ietaupījumus nesertificē.
                              Ja apstiprināšanas lēmumā ir norādīti iepriekšdefinēti CO2 ietaupījumi, kas noteikti saskaņā ar 4. panta 2. punkta ea) apakšpunktu, attiecīgo iepriekšdefinēto ietaupījumu vērtību drīkst ierakstīt tieši tipa apstiprināšanas dokumentācijā ar nosacījumu, ka apstiprinātāja iestāde spēj apstiprināt, ka transportlīdzeklis ir aprīkots ar attiecīgo tehnoloģiju saskaņā ar apstiprināšanas lēmuma specifikācijām.”;

                              b)

                              panta 4. punkta otrajā daļā vērtību “1 g CO2/km” aizstāj ar “0,5 g CO2/km”;

                  10)

                  regulas 12. pantu groza šādi:

                              a)

                              panta 1. punktā pēc otrās daļas iekļauj šādu daļu:
                              “Ja Komisija konstatē vai tiek informēta par novirzēm vai nekonsekvenci testēšanas metodikā vai inovatīvajā tehnoloģijā salīdzinājumā ar informāciju, ko tā saņēmusi kā daļu no pieteikuma inovatīvas tehnoloģijas kā ekoinovācijas apstiprināšanai, tā drīkst arī par to informēt ražotāju.”;

                              b)

                              panta 3. punktu aizstāj ar šādu:
                              “3.   Ražotājs, kuram sertificētos CO2 ietaupījumus vairs neņem vērā, drīkst pieteikties jaunai attiecīgo transportlīdzekļu sertificēšanai saskaņā ar 11. pantā noteikto procedūru vai, attiecīgā gadījumā, drīkst pieprasīt grozīt apstiprināšanas lēmumu saskaņā ar 12.a pantu, ko pamato ar tādiem pierādījumiem, kas nepieciešami, lai apstiprinātu testēšanas metodikas piemērotību un ar inovatīvo tehnoloģiju sasniegto CO2 ietaupījumu līmeni.”

                  11)

                  iekļauj šādu 12.a pantu:
                  “12.a pants
                  Lēmuma par inovatīvas tehnoloģijas kā ekoinovācijas apstiprināšanu grozīšana
                  1.   Ražotājs vai piegādātājs, tostarp pieteikuma sākotnējais iesniedzējs, drīkst iesniegt Komisijai pieprasījumu grozīt spēkā esošu apstiprināšanas lēmumu. Pieprasījumu un visus apliecinošos dokumentus iesniedz arī pa elektronisko pastu vai ar elektronisko datu nesēju vai augšupielādē Komisijas pārvaldītā serverī. Rakstiskajā pieprasījumā iekļauj apliecinošo dokumentu sarakstu.
                  2.   Līdz ar grozījumu pieprasījumu iesniedz šādu informāciju un pierādījumus:

                              a)

                              pieprasījuma iesniedzēja kontaktinformāciju;

                              b)

                              atsauci uz grozāmo apstiprināšanas lēmumu;

                              c)

                              ierosināto grozījumu aprakstu, tostarp šāda apraksta kopsavilkumu;

                              d)

                              pierādījumus, kas apliecina grozījumu nepieciešamību un piemērotību;

                              e)

                              pierādījumus, kas apliecina, ka emisiju samazinājums, ko sasniedz ar inovatīvo tehnoloģiju, to nosakot ar grozīto testēšanas metodiku vai, attiecīgā gadījumā, ar jauno vai grozīto vienkāršoto novērtēšanas metodi vai iepriekšdefinētajiem CO2 ietaupījumiem, atbilst attiecīgajai robežvērtībai, kas noteikta 9. panta 1. punktā, ņemot vērā attiecīgās tehnoloģijas nolietošanos laika gaitā;

                              f)

                              īpašu validācijas ziņojumu, kuru sagatavojusi neatkarīga un sertificēta iestāde un kurā apliecināts, ka:

                                          i)

                                          grozītā testēšanas metodika atbilst 6. panta 1. punktā noteiktajām prasībām un, attiecīgā gadījumā, 4. panta 2. punkta f) apakšpunkta iv) punktā noteiktajām prasībām;

                                          ii)

                                          emisiju samazinājums, ko sasniedz ar inovatīvo tehnoloģiju, to nosakot ar grozīto testēšanas metodiku vai, attiecīgā gadījumā, ar jauno vai grozīto vienkāršoto novērtēšanas metodi vai iepriekšdefinētajiem CO2 ietaupījumiem, atbilst attiecīgajai robežvērtībai, kas noteikta 9. panta 1. punktā, ņemot vērā attiecīgās tehnoloģijas nolietošanos laika gaitā.

                        3.   Saņemot grozījumu pieprasījumu, Komisija publisko 2. punkta c) apakšpunktā minēto grozījumu apraksta kopsavilkumu.
                  4.   Komisija izvērtē grozījumu pieprasījumu un deviņu mēnešu laikā pēc pilnīga pieprasījuma saņemšanas groza apstiprināšanas lēmumu, ja netiek celti iebildumi par ierosināto grozījumu piemērotību.
                  Grozītajā apstiprināšanas lēmumā, kur nepieciešams, norāda tā piemērojamību un informāciju, kas nepieciešama, lai CO2 ietaupījumus sertificētu saskaņā ar šās regulas 11. pantu, ja nepieciešams, piemērojot izņēmumus tiesībām uz publisku piekļuvi dokumentiem atbilstīgi Regulai (EK) Nr. 1049/2001.
                  5.   Komisija drīkst pieprasīt veikt izmaiņas ierosinātajos grozījumos. Šādā gadījumā Komisija par ierosinātajiem grozījumiem apspriežas ar pieprasījuma iesniedzēju, kā arī citām attiecīgām ieinteresētajām personām, tostarp pieteikuma par inovatīvās tehnoloģijas kā ekoinovācijas apstiprināšanas sākotnējo iesniedzēju, un, attiecīgā gadījumā, ņem vērā saņemtās piezīmes.
                  6.   Izvērtēšanas periodu drīkst pagarināt par pieciem mēnešiem, ja Komisija konstatē, ka inovatīvās tehnoloģijas un saistītās testēšanas metodikas sarežģītības vai grozījumu pieprasījuma apjoma un satura dēļ pieprasījumu nevar pienācīgi izvērtēt deviņu mēnešu izvērtēšanas periodā.
                  Ja vērtēšanas periods ir jāpagarina, Komisija to paziņo pieprasījuma iesniedzējam 40 dienu laikā pēc pieprasījuma saņemšanas.
                  7.   Komisija drīkst jebkurā laikā grozīt apstiprināšanas lēmumu pēc savas iniciatīvas, jo īpaši, lai ņemtu vērā tehnikas attīstību. Komisija par grozījumiem, kurus tā apsver, apspriežas ar pieteikuma par inovatīvās tehnoloģijas kā ekoinovācijas apstiprināšanu sākotnējo iesniedzēju un citām attiecīgām ieinteresētajām personām un, attiecīgā gadījumā, ņem vērā saņemtās piezīmes.”;

                  12)

                  regulas 14. pantu svītro.

            2. pants
      Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

         Šī regula uzliek saistības kopumā un ir tieši piemērojama visās dalībvalstīs.
         Briselē, 2018. gada 21. februārī

               Komisijas vārdā –

               priekšsēdētājs

            Jean-Claude JUNCKER

         (1)  OV L 140, 5.6.2009., 1. lpp.

         (2)  Komisijas 2017. gada 1. jūnija Regula (ES) 2017/1151, ar ko papildina Eiropas Parlamenta un Padomes Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (Euro 5 un Euro 6) un par piekļuvi transportlīdzekļa remonta un tehniskās apkopes informācijai, groza Eiropas Parlamenta un Padomes Direktīvu 2007/46/EK, Komisijas Regulu (EK) Nr. 692/2008 un Komisijas Regulu (ES) Nr. 1230/2012 un atceļ Komisijas Regulu (EK) Nr. 692/2008 (OV L 175, 7.7.2017., 1. lpp.).

         (3)  Komisijas 2008. gada 18. jūlija Regula (EK) Nr. 692/2008, ar kuru īsteno un groza Eiropas Parlamenta un Padomes Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (Euro 5 un Euro 6) un par piekļuvi transportlīdzekļa remonta un tehniskās apkopes informācijai (OV L 199, 28.7.2008., 1. lpp.).

         (4)  Komisijas 2017. gada 2. jūnija Īstenošanas regula (ES) 2017/1153, ar ko nosaka metodoloģiju to korelācijas parametru noteikšanai, kas vajadzīgi, lai atspoguļotu izmaiņas reglamentētajā testa procedūrā, un groza Regulu (ES) Nr. 1014/2010 (OV L 175, 7.7.2017., 679. lpp.).

         (5)  Komisijas 2011. gada 26. jūlija Īstenošanas regula (ES) Nr. 725/2011 ar ko izveido procedūru inovatīvu tehnoloģiju apstiprināšanai un sertificēšanai, lai samazinātu CO2 emisijas no vieglajiem automobiļiem saskaņā ar Eiropas Parlamenta un Padomes Regulu (EK) Nr. 443/2009 (OV L 194, 26.7.2011., 19. lpp.).


title: Komisijas Īstenošanas regula (ES) 2018/259 (2018. gada 21. februāris), ar ko Īstenošanas regulu (ES) Nr. 427/2014 groza, lai to pielāgotu izmaiņām reglamentētajā testa procedūrā un lai vienkāršotu pieteikumu iesniegšanas un sertificēšanas administratīvās procedūras (Dokuments attiecas uz EEZ. )

text:
                  22.2.2018

                  LV

                  Eiropas Savienības Oficiālais Vēstnesis

                  L 49/9

            KOMISIJAS ĪSTENOŠANAS REGULA (ES) 2018/259
      (2018. gada 21. februāris),
      ar ko Īstenošanas regulu (ES) Nr. 427/2014 groza, lai to pielāgotu izmaiņām reglamentētajā testa procedūrā un lai vienkāršotu pieteikumu iesniegšanas un sertificēšanas administratīvās procedūras
      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2011. gada 11. maija Regulu (ES) Nr. 510/2011 par emisiju standartu noteikšanu jauniem vieglajiem kravas automobiļiem saistībā ar Savienības integrēto pieeju vieglo transportlīdzekļu CO2 emisiju samazināšanai (1) un jo īpaši tās 12. panta 2. punktu,
      tā kā:

                  (1)

                  Komisija 2017. gada 1. jūnijā pieņēma vieglajiem transportlīdzekļiem paredzēto pasaules mēroga testa procedūru (WLTP), kas noteikta Komisijas Regulā (ES) 2017/1151 (2). Ar WLTP aizstāj Eiropas Jauno braukšanas ciklu (NEDC), kas noteikts Komisijas Regulas (EK) Nr. 692/2008 (3) XII pielikumā. Sākot ar 2021. gadu, atbilstība CO2 emisiju mērķrādītājiem, kas noteikti Regulā (ES) Nr. 510/2011, ir jāverificē, pamatojoties uz CO2 emisijām, kas noteiktas saskaņā ar WLTP. No minētā datuma arī ar ekoinovācijām panākti CO2 ietaupījumi būtu jānosaka, atsaucoties uz WLTP.

                  (2)

                  Lai atspoguļotu izmaiņas reglamentētajā testa procedūrā un ņemot vērā procedūru WLTP CO2 vērtību korelēšanai ar atbilstošajām NEDC CO2 vērtībām, kas noteikta Komisijas Īstenošanas regulā (ES) 2017/1153 (4), ir nepieciešams grozīt Komisijas Īstenošanas regulu (ES) Nr. 427/2014 (5).

                  (3)

                  Lai nodrošinātu raitu pāreju no NEDC uz WLTP, vajadzētu būt iespējai līdz 2019. gada 31. decembrim iesniegt pieteikumu inovatīvas tehnoloģijas kā ekoinovācijas apstiprināšanai ar atsauci uz NEDC un ar atsauci uz WLTP, kad stāsies spēkā šī regula.

                  (4)

                  Lai gan Komisija ir piešķīrusi vairāk nekā divdesmit ekoinovāciju apstiprinājumus, līdz 2017. gadam ražotāji šādas tehnoloģijas Eiropas Savienības transportlīdzekļu parkā ir ieviesuši diezgan maz. Lai veicinātu šādu tehnoloģiju plašāku ieviešanu un pēc iespējas labāk izmantotu potenciālu CO2 emisiju samazināšanai no vieglajiem komerciālajiem transportlīdzekļiem, apstiprināšanas un sertificēšanas procesu vajadzētu vienkāršot.

                  (5)

                  Ļoti iespējams, ka ietaupījumu robežvērtības samazināšana līdz 0,5 g CO2/km veicinātu CO2 emisiju samazinošu inovatīvu tehnoloģiju plašāku ieviešanu. Tomēr, lai nodrošinātu, ka šādi CO2 ietaupījumi faktiski tiek sasniegti, ir būtiski tos noteikt ļoti precīzi. Tādēļ ir nepieciešams novērtēt un skaitliski izteikt nenoteiktību, kas piemīt metodēm, ko izmanto ietaupījumu pierādīšanai, un ņemt šo nenoteiktību vērā, kad CO2 ietaupījumus sertificē apstiprinātāja iestāde. Ietaupījumu robežvērtības izmaiņas ir lietderīgi pieskaņot WLTP ieviešanai, tāpēc jauno robežvērtību vajadzētu piemērot tiem pieteikumiem, ko iesniedz ar atsauci uz WLTP.

                  (6)

                  Lai pierādītu CO2 ietaupījumus, gadījumos, kad ietaupījumi nav atkarīgi no transportlīdzekļa, vajadzētu būt iespējamai sastāvdaļu testēšanai nolūkā uzlabot precizitāti un vienkāršot CO2 ietaupījumu noteikšanu.

                  (7)

                  Lai vienkāršotu CO2 ietaupījumu sertificēšanu, pieteikuma iesniedzējam pieteikumā par inovatīvas tehnoloģijas kā ekoinovācijas apstiprināšanu papildus detalizētai testēšanas metodikai ietaupījumu noteikšanai vajadzētu būt iespējai ierosināt vienkāršotu novērtēšanas metodi vai iepriekšdefinētus CO2 ietaupījumus. Ja tiek izmantotas šādas vienkāršotas metodes vai iepriekšdefinēti CO2 ietaupījumi, apstiprinātāju iestāžu sertificētie ietaupījumi būtu jānosaka konservatīvā veidā, atspoguļojot pierādīto ietaupījumu zemāko līmeni.

                  (8)

                  Tehnoloģiju, kas jau kādu laiku ir bijusi plaši pieejama tirgū, nevar uzskatīt par inovatīvu saskaņā ar Regulas (ES) Nr. 510/2011 12. pantu, un tā nebūtu uzskatāma par ekoinovāciju. Tāpēc, lai radītu pareizus stimulus, ir lietderīgi 2009. atsauces gadu, kas līdz šim izmantots kā atskaites punkts tehnoloģijas novitātes noteikšanai, aizstāt ar dinamisku atsauces gadu. Jauno dinamisko atsauces gadu vajadzētu piemērot pieteikumiem, kas iesniegti, sākot ar 2020. gada 1. janvāri.

                  (9)

                  Ja Komisija, pamatojoties uz pieredzi, kas gūta, izvērtējot vairākas inovatīvas tehnoloģijas ar tādām pašām iezīmēm, konstatē, ka attiecībā uz šādām tehnoloģijām ir pietiekami un pārliecinoši pierādīts, ka tās atbilst Regulas (ES) Nr. 510/2011 12. pantā minētajiem atbilstības kritērijiem, vai ja inovatīva tehnoloģija nav atkarīga no konkrētā ražotāja transportlīdzekļu parametriem, vajadzētu būt iespējamam apstiprināt šo inovatīvo tehnoloģiju kā ekoinovāciju ar lēmumu, kas sniedz visiem ražotājiem iespēju sertificēt CO2 ietaupījumus, atsaucoties uz šādu lēmumu, ja ir izpildīti tajā paredzētie nosacījumi.

                  (10)

                  Lai pamatotu pieņēmumus, kas sniegti pieteikumos dažu inovatīvo tehnoloģiju kā ekoinovāciju apstiprināšanai, un parametrus, kas ierosināti izmantošanai testēšanas metodikā, ir vajadzīgi pamatīgi statistiski pierādījumi. Lai datu kopas būtu pēc iespējas plašākas, būtu jāparedz iespēja, ka ražotāju vai piegādātāju grupa pieteikumu var iesniegt kopīgi. Šādā gadījumā šādai grupai vajadzētu būt iespējai iesniegt pieteikumu, iekļaujot tajā vairākus verifikācijas ziņojumus, ja tas ir nepieciešams konfidencialitātes vai konkurences dēļ.

                  (11)

                  Lai nodrošinātu, ka sertificētie CO2 ietaupījumi, ko ražotāji izmanto mērķrādītāju ievērošanas nolūkā, ir pareizi, Komisijai vajadzētu būt iespējai ātri reaģēt un informēt ražotājus, ja tā atklāj kādas novirzes vai nekonsekvences (vai tiek par tādām informēta) testēšanas metodikā vai inovatīvajā tehnoloģijā, kas varētu ietekmēt sertificēto ietaupījumu līmeni.

                  (12)

                  Pieredze rāda, ka var būt nepieciešams koriģēt testēšanas metodikas, kas izklāstītas lēmumos, ar kuriem apstiprina ekoinovāciju, cita starpā, lai ņemtu vērā tehnikas attīstību vai lai paplašinātu apstiprināšanas lēmuma piemērošanas jomu, ietverot tajā plašāku transportlīdzekļu klāstu. Tāpēc gan sākotnējā pieteikuma iesniedzējam, gan Komisijai vajadzētu būt iespējai rosināt šādu lēmumu grozīšanu.

                  (13)

                  Tāpēc Īstenošanas regula (ES) Nr. 427/2014 būtu attiecīgi jāgroza,

                  (14)

                  Šajā regulā paredzētie pasākumi ir saskaņā ar Klimata pārmaiņu komitejas atzinumu,

            IR PIEŅĒMUSI ŠO REGULU.
      1. pants
      Īstenošanas regulu (ES) Nr. 427/2014 groza šādi:

                  1)

                  regulas 2. pantu groza šādi:

                              a)

                              panta 2. punkta pirmo teikumu aizstāj ar šādu:
                              “2.   Pieteikumu inovatīvas tehnoloģijas kā ekoinovācijas apstiprināšanai attiecībā uz kādu tehnoloģiju var iesniegt saskaņā ar šo regulu, ja ir izpildīti šādi nosacījumi:”;

                              b)

                              panta 2. punkta a) apakšpunktu aizstāj ar šādu:

                                          “a)

                                          ar to ir aprīkoti ne vairāk kā 3 % no visiem 2009. gadā reģistrētajiem jaunajiem vieglajiem komerciālajiem transportlīdzekļiem, ja pieteikumu iesniedz līdz 2019. gada 31. decembrim, un ne vairāk kā 3 % no visiem n – 4. gadā reģistrētajiem jaunajiem vieglajiem komerciālajiem transportlīdzekļiem, kur n ir pieteikuma iesniegšanas gads – pieteikumiem, kurus iesniedz, sākot ar 2020. gada 1. janvāri;”

                              c)

                              pievieno šādu 4. punktu:
                              “4.   Pieteikumu inovatīvas tehnoloģijas kā ekoinovācijas apstiprināšanai drīkst iesniegt ar atsauci uz standarta testa procedūru šādā veidā:

                                          a)

                                          līdz 2019. gada 31. decembrim – uz Eiropas Jauno braukšanas ciklu, kas minēts Regulas (EK) Nr. 692/2008 XII pielikumā;

                                          b)

                                          no 2018. gada 14. marta – uz Vieglajiem transportlīdzekļiem paredzēto pasaules mēroga testa procedūru, kas minēta Komisijas Regulā (ES) 2017/1151 (*1).

                                 (*1)  Komisijas 2017. gada 1. jūnija Regula (ES) 2017/1151, ar ko papildina Eiropas Parlamenta un Padomes Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (“Euro 5” un “Euro 6”) un par piekļuvi transportlīdzekļa remonta un tehniskās apkopes informācijai, groza Eiropas Parlamenta un Padomes Direktīvu 2007/46/EK, Komisijas Regulu (EK) Nr. 692/2008 un Komisijas Regulu (ES) Nr. 1230/2012 un atceļ Komisijas Regulu (EK) Nr. 692/2008 (OV L 175, 7.7.2017., 1. lpp.).”;"

                  2)

                  regulas 3. pantu groza šādi:

                              a)

                              panta 3) punktu aizstāj ar šādu:

                                          “3)

                                          “pieteikuma iesniedzējs” ir ražotājs vai piegādātājs vai ražotāju vai piegādātāju grupa, kas iesniedz pieteikumu inovatīvas tehnoloģijas kā ekoinovācijas apstiprināšanai;”;

                              b)

                              panta 6) punktu aizstāj ar šādu:

                                          “6)

                                          “pieprasījuma iesniedzējs” ir ražotājs vai piegādātājs vai ražotāju vai piegādātāju grupa, kas pieprasa grozīt lēmumu, ar kuru inovatīva tehnoloģija apstiprināta kā ekoinovācija.”;

                  3)

                  regulas 4. pantu groza šādi:

                              a)

                              virsrakstu aizstāj ar šādu:
                              “4. pants
                              Pieteikums inovatīvas tehnoloģijas kā ekoinovācijas apstiprināšanai”;

                              b)

                              panta 2. punktu groza šādi:

                                          i)

                                          ievadteikumu aizstāj ar šādu:
                                          “2.   Pieteikumā inovatīvas tehnoloģijas kā ekoinovācijas apstiprināšanai iekļauj:”;

                                          ii)

                                          punkta e) apakšpunktu aizstāj ar šādu:

                                                      “e)

                                                      metodiku, ko izmanto, lai pierādītu CO2 emisiju samazinājumu ar inovatīvo tehnoloģiju, tostarp atsauci uz piemērojamo standarta testa procedūru saskaņā ar 2. panta 4. punktu, vai, ja Komisija šādu metodiku jau ir apstiprinājusi, atsauci uz apstiprināto metodiku;”;

                                          iii)

                                          punktā iekļauj šādu ea) apakšpunktu:

                                                      “ea)

                                                      vajadzības gadījumā un papildus e) apakšpunktā minētajai metodikai – vienkāršotu metodi sertificējamo CO2 ietaupījumu novērtēšanai vai iepriekšdefinētas CO2 ietaupījumu vērtības, kas jāizmanto visu ar inovatīvo tehnoloģiju aprīkoto transportlīdzekļu sertificēšanas vajadzībām;”;

                                          iv)

                                          punkta f) apakšpunkta i) un ii) punktu aizstāj ar šādiem:

                                                      “i)

                                                      emisiju samazinājums, kas panākts ar inovatīvo tehnoloģiju, to nosakot saskaņā ar e) apakšpunktu un, attiecīgos gadījumos, saskaņā ar ea) apakšpunktu, atbilst 9. panta 1. punktā noteiktajai robežvērtībai, ņemot vērā attiecīgās tehnoloģijas nolietošanos laika gaitā;

                                                      ii)

                                                      uz inovatīvās tehnoloģijas CO2 ietaupījumiem neattiecas vai tikai daļēji attiecas standarta testa procedūras CO2 mērījumi, kas minēti Regulas (ES) Nr. 510/2011 12. panta 2. punkta c) apakšpunktā un kā noteikts šīs regulas 2. panta 4. punktā;”;

                                          v)

                                          punkta f) apakšpunktā iekļauj šādu iv) punktu:

                                                      “iv)

                                                      attiecībā uz šā panta ea) apakšpunktu CO2 samazinājuma vērtība, kas transportlīdzeklim sertifikācijas brīdī piešķirama, izmantojot vienkāršoto novērtēšanas metodi vai iepriekš noteiktās CO2 ietaupījumu vērtības, kā minēts ea) apakšpunktā, ir mazāka vai vienāda ar emisiju samazinājumu, ko panāk ar inovatīvo tehnoloģiju un nosaka, izmantojot e) apakšpunktā minēto testēšanas metodiku, ietverot jebkādu iespējamu mijiedarbību ar citām apstiprinātām ekoinovācijām.”;

                  4)

                  regulas 5. pantu groza šādi:

                              a)

                              virsrakstu aizstāj ar šādu:
                              “5. pants
                              Atsauce un ekoinovācija”;

                              b)

                              panta 1. punkta a) un b) apakšpunktu aizstāj ar šādiem:

                                          “a)

                                          ekoinovāciju transportlīdzekli, kas aprīkojams ar inovatīvo tehnoloģiju, vai, attiecīgā gadījumā, inovatīvo tehnoloģiju kā atsevišķu sastāvdaļu;

                                          b)

                                          atsauces transportlīdzekli, ko neaprīko ar inovatīvo tehnoloģiju, bet kas visos citos aspektos ir identisks ekoinovāciju transportlīdzeklim, vai, attiecīgā gadījumā, atsauces tehnoloģiju kā atsevišķu sastāvdaļu.”;

                              c)

                              panta 3. punktu aizstāj ar šādu:
                              “3.   Ja pieteikuma iesniedzējs uzskata, ka 8. un 9. pantā minēto informāciju var pierādīt, neizmantojot šā panta 1. punktā minētos līdzekļus, pieteikumā par inovatīvas tehnoloģijas kā ekoinovācijas apstiprināšanu iekļauj nepieciešamo informāciju, kas pamato šādu secinājumu, un metodiku, kas nodrošina līdzvērtīgus rezultātus.”;

                              d)

                              pievieno šādu 4. punktu:
                              “4.   Ja pieteikumu par inovatīvas tehnoloģijas kā ekoinovācijas apstiprināšanu iesniedz ar atsauci uz WLTP, kā minēts 2. panta 4. punkta b) apakšpunktā, atsauces transportlīdzeklis ir tāds interpolācijas saimē vai ceļa slodžu matricas saimē ietilpstošs transportlīdzeklis, kas ir sliktākais variants ekoinovācijas ietaupījumu pierādīšanas vajadzībām.
                              Gadījumā, kas minēts Regulas (ES) 2017/1151 XXI pielikuma 6. apakšpielikuma 1.2.3.1. punktā vai 7. apakšpielikuma 3.2.3.1. punktā, atsauces transportlīdzeklis ir testa transportlīdzeklis H.
                              Atsauces transportlīdzekļa izvēli pamato ar pārliecinošiem un neatkarīgiem statistikas datiem, pamatojoties uz kuriem var izdarīt verificējamus pieņēmumus par atsauces transportlīdzekļa piemērotību un reprezentativitāti.”;

                  5)

                  regulas 7. pantu groza šādi:

                              a)

                              pievieno šādu 1.a) punktu:
                              “1.a)   Ja pieteikuma iesniedzējs ir ražotāju vai piegādātāju grupa, ir spēkā šādi nosacījumi:

                                          a)

                                          attiecīgā gadījumā, proti, ja to pieprasa pieteikuma par inovatīvas tehnoloģijas kā ekoinovācijas apstiprināšanu saturs, 2. punkta a) līdz e) apakšpunktā minētās pārbaudes neatkarīgā un sertificētā iestāde veic attiecībā uz katru pieteikuma iesniedzēju grupas locekli;

                                          b)

                                          ja tas vajadzīgs konfidencialitātes vai konkurences iemeslu dēļ, pieteikuma iesniedzēju grupas locekļi dažādām datu kopām, ar ko pamato to pašu pieteikumu, drīkst iesniegt vairākus pārbaudes ziņojumus.”;

                              b)

                              panta 2. punktu groza šādi:

                                          i)

                                          pirmajā daļā pievieno šādu ca) apakšpunktu:

                                                      “ca)

                                                      regulas 4. panta 2. punkta ea) apakšpunkta gadījumā pārbauda, vai apakšpunktā minētā vienkāršotā novērtēšanas metode vai iepriekšdefinētās CO2 ietaupījumu vērtības ir atbilstošas, lai sertificētu CO2 ietaupījumus attiecīgajiem transportlīdzekļiem, kas minēti 4. panta 2. punkta d) apakšpunktā, un atbilst minimālajām prasībām, kas noteiktas 4. panta 2. punkta f) apakšpunkta iv) punktā;”;

                                          ii)

                                          pēdējo daļu aizstāj ar šādu:
                                          “c) un ca) apakšpunkta vajadzībām neatkarīgā un sertificētā iestāde nodrošina pārbaudes vajadzībām sagatavotos testēšanas protokolus.”;

                              c)

                              panta 3. punkta pirmo daļu aizstāj ar šādu:
                              “3.   Lai CO2 emisiju ietaupījumus sertificētu saskaņā ar 11. pantu, neatkarīgā un sertificētā iestāde pēc ražotāja pieprasījuma sagatavo ziņojumu par vairāku tādu ekoinovāciju mijiedarbību, kas uzstādītas viena tipa, varianta, versijas un, attiecīgā gadījumā, interpolācijas saimes transportlīdzekļiem.”;

                              d)

                              panta 4. punktu svītro;

                  6)

                  regulas 8. pantu groza šādi:

                              a)

                              panta 1. punkta a) un b) apakšpunktu aizstāj ar šādiem:

                                          “a)

                                          CO2 emisijas no atsauces transportlīdzekļa un no ekoinovāciju transportlīdzekļa ar darbojošos inovatīvo tehnoloģiju, pierādīšanai izmantojot 4. panta 2. punkta e) apakšpunktā minēto metodiku un, attiecīgā gadījumā, tā paša panta ea) apakšpunktā minēto vienkāršoto novērtēšanas metodi;

                                          b)

                                          CO2 emisijas no atsauces transportlīdzekļa un no ekoinovāciju transportlīdzekļa ar darbojošos inovatīvo tehnoloģiju, pierādīšanai izmantojot standarta testa procedūras, kā norādīts 2. panta 4. punkta a) vai b) apakšpunktā.”;

                              b)

                              panta 2. punktā pievieno šādu daļu:
                              “Ja pieteikums par inovatīvas tehnoloģijas kā ekoinovācijas apstiprināšanu tiek iesniegts ar atsauci uz 2. panta 4. punkta b) apakšpunktu, ietaupījumu noteikšanas vajadzībām ir jānovērtē nenoteiktība un jāizsaka tā skaitliski. Skaitliski izteikto nenoteiktību atņem no kopējiem ietaupījumiem.”;

                              c)

                              pievieno šādu 3. punktu:
                              “3.   Ja saskaņā ar 4. panta 2. punkta ea) apakšpunktu ir ierosinātas iepriekšdefinētas CO2 ietaupījumu vērtības, tās ir tādas, kas ir zemākas vai vienādas ar kopējiem ietaupījumiem, kas noteikti saskaņā ar 2. punktu.”;

                  7)

                  regulas 9. pantu groza šādi:

                              a)

                              panta 1. punktu aizstāj ar šādu:
                              “1.   Minimālais samazinājums, kas ar inovatīvo tehnoloģiju jāsasniedz saskaņā ar 8. panta 2. punktu, ir:

                                          a)

                                          1 g CO2/km, ja pieteikumu iesniedz ar atsauci uz 2. panta 4. punkta a) apakšpunktu;

                                          b)

                                          0,5 g CO2/km, ja pieteikumu iesniedz ar atsauci uz 2. panta 4. punkta b) apakšpunktu.”;

                              b)

                              panta 2. punktā tekstu “standarta pārbaudes ciklu” un “standarta pārbaudes cikls” aizstāj ar tekstu “standarta testa procedūru” un “standarta testa procedūra”;

                  8)

                  regulas 10. panta virsrakstu aizstāj ar šādu:
                  “10. pants
                  Pieteikuma inovatīvas tehnoloģijas kā ekoinovācijas apstiprināšanai izvērtēšana”;

                  9)

                  regulas 11. pantu groza šādi:

                              a)

                              panta 2. punktu aizstāj ar šādu:
                              “2.   Ar ekoinovāciju iegūtos sertificētos CO2 ietaupījumus, ko pierāda atbilstošais lēmums apstiprināt inovatīvo tehnoloģiju kā ekoinovāciju, norāda atsevišķi gan tipa apstiprinājuma dokumentācijā, gan atbilstības sertifikātā saskaņā ar Direktīvu 2007/46/EK, pamatojoties uz testiem, ko tehniskie dienesti veikuši saskaņā ar minētās direktīvas 11. pantu, izmantojot apstiprināto testēšanas metodiku.
                              Ja vien apstiprināšanas lēmuma prasības neparedz citādi, tad no kopējiem sertificējamajiem ietaupījumiem atņem 8. panta 2. punktā minēto skaitliski izteikto nenoteiktību. Ja CO2 emisiju ietaupījumi no konkrēta tipa, varianta, versijas vai, attiecīgā gadījumā, interpolācijas saimes transportlīdzeklim paredzētas ekoinovācijas ir mazāki par 9. panta 1. punktā noteikto robežvērtību, ietaupījumus nesertificē.
                              Ja apstiprināšanas lēmumā ir norādīti iepriekšdefinēti CO2 ietaupījumi, kas noteikti saskaņā ar 4. panta 2. punkta ea) apakšpunktu, attiecīgo iepriekšdefinēto CO2 ietaupījumu vērtību drīkst ierakstīt tieši tipa apstiprināšanas dokumentācijā ar nosacījumu, ka apstiprinātāja iestāde spēj apstiprināt, ka transportlīdzeklis ir aprīkots ar attiecīgo tehnoloģiju saskaņā ar apstiprināšanas lēmuma specifikācijām.”;

                              b)

                              panta 4. punkta otrajā daļā vērtību “1 g CO2/km” aizstāj ar “0,5 g CO2/km”;

                  10)

                  regulas 12. pantu groza šādi:

                              a)

                              panta 1. punktā pēc otrās daļas iekļauj šādu daļu:
                              “Ja Komisija konstatē vai tiek informēta par novirzēm vai nekonsekvenci testēšanas metodikā vai inovatīvajā tehnoloģijā salīdzinājumā ar informāciju, ko tā saņēmusi kā daļu no pieteikuma inovatīvas tehnoloģijas kā ekoinovācijas apstiprināšanai, tā drīkst arī par to informēt ražotāju.”;

                              b)

                              panta 3. punktu aizstāj ar šādu:
                              “3.   Ražotājs, kuram sertificētos CO2 ietaupījumus vairs neņem vērā, drīkst pieteikties jaunai attiecīgo transportlīdzekļu sertificēšanai saskaņā ar 11. pantā noteikto procedūru vai, attiecīgā gadījumā, drīkst pieprasīt grozīt apstiprināšanas lēmumu saskaņā ar 12.a pantu, ko pamato ar tādiem pierādījumiem, kas nepieciešami, lai apstiprinātu testēšanas metodikas piemērotību un ar inovatīvo tehnoloģiju sasniegto CO2 ietaupījumu līmeni.”;

                  11)

                  iekļauj šādu 12.a pantu:
                  “12.a pants
                  Lēmuma par inovatīvas tehnoloģijas kā ekoinovācijas apstiprināšanu grozīšana
                  1.   Ražotājs vai piegādātājs, tostarp pieteikuma sākotnējais iesniedzējs, drīkst iesniegt Komisijai pieprasījumu grozīt spēkā esošu apstiprināšanas lēmumu. Pieprasījumu un visus apliecinošos dokumentus iesniedz arī pa elektronisko pastu vai ar elektronisko datu nesēju vai augšupielādē Komisijas pārvaldītā serverī. Rakstiskajā pieprasījumā iekļauj apliecinošo dokumentu sarakstu.
                  2.   Līdz ar grozījumu pieprasījumu iesniedz šādu informāciju un pierādījumus:

                              a)

                              pieprasījuma iesniedzēja kontaktinformāciju;

                              b)

                              atsauci uz grozāmo apstiprināšanas lēmumu;

                              c)

                              ierosināto grozījumu aprakstu, tostarp šāda apraksta kopsavilkumu;

                              d)

                              pierādījumus, kas apliecina grozījumu nepieciešamību un piemērotību;

                              e)

                              pierādījumus, kas apliecina, ka emisiju samazinājums, ko sasniedz ar inovatīvo tehnoloģiju, to nosakot ar grozīto testēšanas metodiku vai, attiecīgā gadījumā, ar jauno vai grozīto vienkāršoto novērtēšanas metodi vai iepriekšdefinētajiem CO2 ietaupījumiem, atbilst attiecīgajai robežvērtībai, kas noteikta 9. panta 1. punktā, ņemot vērā attiecīgās tehnoloģijas nolietošanos laika gaitā;

                              f)

                              īpašu validācijas ziņojumu, kuru sagatavojusi neatkarīga un sertificēta iestāde un kurā apliecināts, ka:

                                          —

                                          grozītā testēšanas metodika atbilst 6. panta 1. punktā noteiktajām prasībām un, attiecīgā gadījumā, 4. panta 2. punkta f) apakšpunkta iv) punktā noteiktajām prasībām,

                                          —

                                          emisiju samazinājums, ko sasniedz ar inovatīvo tehnoloģiju, to nosakot ar grozīto testēšanas metodiku vai, attiecīgā gadījumā, ar jauno vai grozīto vienkāršoto novērtēšanas metodi vai iepriekšdefinētajiem CO2 ietaupījumiem, atbilst attiecīgajai robežvērtībai, kas noteikta 9. panta 1. punktā, ņemot vērā attiecīgās tehnoloģijas nolietošanos laika gaitā.

                        3.   Saņemot grozījumu pieprasījumu, Komisija publisko 2. punkta c) apakšpunktā minēto grozījumu apraksta kopsavilkumu.
                  4.   Komisija izvērtē grozījumu pieprasījumu un deviņu mēnešu laikā pēc pilnīga pieprasījuma saņemšanas groza apstiprināšanas lēmumu, ja netiek celti iebildumi par ierosināto grozījumu piemērotību.
                  Grozītajā apstiprināšanas lēmumā, kur nepieciešams, norāda tā piemērojamību un informāciju, kas nepieciešama, lai CO2 ietaupījumus sertificētu saskaņā ar šās regulas 11. pantu, ja nepieciešams, piemērojot izņēmumus tiesībām uz publisku piekļuvi dokumentiem atbilstīgi Regulai (EK) Nr. 1049/2001.
                  5.   Komisija drīkst pieprasīt veikt izmaiņas ierosinātajos grozījumos. Šādā gadījumā Komisija par ierosinātajiem grozījumiem apspriežas ar pieprasījuma iesniedzēju, kā arī citām attiecīgām ieinteresētajām personām, tostarp pieteikuma par inovatīvās tehnoloģijas kā ekoinovācijas apstiprināšanas sākotnējo iesniedzēju, un, attiecīgā gadījumā, ņem vērā saņemtās piezīmes.
                  6.   Izvērtēšanas periodu drīkst pagarināt par pieciem mēnešiem, ja Komisija konstatē, ka inovatīvās tehnoloģijas un saistītās testēšanas metodikas sarežģītības vai grozījumu pieprasījuma apjoma un satura dēļ pieprasījumu nevar pienācīgi izvērtēt deviņu mēnešu izvērtēšanas periodā.
                  Ja vērtēšanas periods ir jāpagarina, Komisija to paziņo pieprasījuma iesniedzējam 40 dienu laikā pēc pieprasījuma saņemšanas.
                  7.   Komisija drīkst jebkurā laikā grozīt apstiprināšanas lēmumu pēc savas iniciatīvas, jo īpaši, lai ņemtu vērā tehnikas attīstību. Komisija par grozījumiem, kurus tā apsver, apspriežas ar pieteikuma par inovatīvās tehnoloģijas kā ekoinovācijas apstiprināšanu sākotnējo iesniedzēju un citām attiecīgām ieinteresētajām personām un, attiecīgā gadījumā, ņem vērā saņemtās piezīmes.”

            2. pants
      Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

         Šī regula uzliek saistības kopumā un ir tieši piemērojama visās dalībvalstīs.
         Briselē, 2018. gada 21. februārī

               Komisijas vārdā –

               priekšsēdētājs

            Jean-Claude JUNCKER

         (1)  OV L 145, 31.5.2011., 1. lpp.

         (2)  Komisijas 2017. gada 1. jūnija Regula (ES) 2017/1151, ar ko papildina Eiropas Parlamenta un Padomes Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (“Euro 5” un “Euro 6”) un par piekļuvi transportlīdzekļa remonta un tehniskās apkopes informācijai, groza Eiropas Parlamenta un Padomes Direktīvu 2007/46/EK, Komisijas Regulu (EK) Nr. 692/2008 un Komisijas Regulu (ES) Nr. 1230/2012 un atceļ Komisijas Regulu (EK) Nr. 692/2008 (OV L 175, 7.7.2017., 1. lpp.).

         (3)  Komisijas 2008. gada 18. jūlija Regula (EK) Nr. 692/2008, ar kuru īsteno un groza Eiropas Parlamenta un Padomes Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (Euro 5 un Euro 6) un par piekļuvi transportlīdzekļa remonta un tehniskās apkopes informācijai (OV L 199, 28.7.2008., 1. lpp.).

         (4)  Komisijas 2017. gada 2. jūnija Īstenošanas regula (ES) 2017/1153, ar ko nosaka metodoloģiju to korelācijas parametru noteikšanai, kas vajadzīgi, lai atspoguļotu izmaiņas reglamentētajā testa procedūrā, un groza Regulu (ES) Nr. 1014/2010 (OV L 175, 7.7.2017., 679. lpp.).

         (5)  Komisijas 2014. gada 25. aprīļa Īstenošanas regula (ES) Nr. 427/2014, ar ko izveido procedūru inovatīvu tehnoloģiju apstiprināšanai un sertificēšanai, lai samazinātu CO2 emisijas no vieglajiem kravas automobiļiem saskaņā ar Eiropas Parlamenta un Padomes Regulu (ES) Nr. 510/2011 (OV L 125, 26.4.2014., 57. lpp.).